CELEX: 32021D1828
Language: sk
Date: 2021-10-07 00:00:00
Title: Vykonávacie rozhodnutie Komisie (EÚ) 2021/1828 zo 7. októbra 2021 týkajúce sa žiadosti o registráciu európskej iniciatívy občanov s názvom „Stop (((5G))) – Stay Connected but Protected“ [Stop (((5G))) – Zostaň pripojený, ale chránený] podľa nariadenia Európskeho parlamentu a Rady (EÚ) 2019/788 [oznámené pod číslom C(2021) 7293] (Iba anglické znenie je autentické)

19.10.2021   
               
               
                  SK
               
               
                  Úradný vestník Európskej únie
               
               
                  L 370/1
               
            
         VYKONÁVACIE ROZHODNUTIE KOMISIE (EÚ) 2021/1828
         zo 7. októbra 2021
         týkajúce sa žiadosti o registráciu európskej iniciatívy občanov s názvom „Stop (((5G))) – Stay Connected but Protected“ [Stop (((5G))) – Zostaň pripojený, ale chránený] podľa nariadenia Európskeho parlamentu a Rady (EÚ) 2019/788
         
            
               [oznámené pod číslom C(2021) 7293]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Komisii bola 12. augusta 2021 predložená žiadosť o registráciu európskej iniciatívy občanov s názvom „Stop (((5G))) – Stay Connected but Protected“ [Stop (((5G))) – Zostaň pripojený, ale chránený].
                  
               
                     (2)
                  
                  
                     Cieľmi iniciatívy, ktoré vyjadrili organizátori, sú: „Nasadzovanie 5G hazarduje s našimi právami na zdravé životné prostredie, slobodu a súkromie. Vyzývame Komisiu, aby navrhla právne predpisy na ochranu občanov a životného prostredia pred týmito ujmami:
                     
                                 a)
                              
                              
                                 Ľudia, fauna a flóra sú poškodzované žiarením. Súčasné expozičné limity poskytujú nedostatočnú ochranu – najmä pre zraniteľné osoby (ako deti, tehotné ženy, pacientov, seniorov), zvieratá, opeľujúci hmyz a rastliny: Uzákoňte regulácie na ochranu všetkých foriem života pred rádiovými frekvenciami a mikrovlnným žiarením.
                              
                           
                                 b)
                              
                              
                                 S 5G sa prudko rozrastie množstvo pripojených elektronických zariadení, antén a satelitov. To spôsobí neudržateľnú spotrebu energie, emisie žiarenia, škodlivú ťažbu a znečistenie, čo ďalej ohrozí biodiverzitu a prírodné biotopy: Prijmite prísnejšiu reguláciu na ochranu životného prostredia pred všetkými dopadmi 5G a digitalizácie.
                              
                           
                                 c)
                              
                              
                                 5G umožňuje masívny zber údajov a dohľad vďaka prepojeným objektom. To predstavuje zvýšené riziko kybernetickej kriminality, úniku dát, krádeží, kšeftovania a zneužitia umelej inteligencie: Prijmite účinnú ochranu údajov na zabezpečenie nášho súkromia, bezpečnosti a slobody.“
                              
                           
               
                     (3)
                  
                  
                     Ďalšie podrobnosti o predmete a cieľoch iniciatívy sa uvádzajú v prílohe, v ktorej sa uvádza 23 výziev na prijatie opatrení, ktoré sa označujú ako „návrhy, ktoré sa majú implementovať do práva Únie“. Ďalšie informácie o 23 výzvach na prijatie opatrení sú uvedené v dokumente predloženom ako „návrh právneho aktu“. Skupina organizátorov takisto poskytla preklady cieľov do viacerých jazykov Únie ako „dodatočné informácie“.
                  
               
                     (4)
                  
                  
                     Pokiaľ ide o prvý cieľ, v iniciatíve je uvedených týchto desať výziev na prijatie opatrení:
                     
                                 „1.
                              
                              
                                 Zaviesť limity vystavenia rádiofrekvenčným elektromagnetickým poliam (RF EMF) na základe všetkých biologických účinkov a účinkov na zdravie, nielen tých, ktoré súvisia s teplotou, s cieľom chrániť ľudí a uplatňovať zásadu predbežnej opatrnosti.
                              
                           
                                 2.
                              
                              
                                 Aktualizovať odporúčanie 1999/519/ES a smernicu 2013/35/EÚ, ktoré by sa mali pravidelne preskúmavať a prehodnocovať.
                              
                           
                                 3.
                              
                              
                                 Založiť odporúčanie 1999/519/ES a smernicu 2013/35/EÚ o pracoviskách na najlepších dostupných vedeckých údajoch s limitmi stanovenými na najvyššiu úroveň ochrany spomedzi všetkých dostupných vedeckých a empirických usmernení.
                              
                           
                                 4.
                              
                              
                                 Zabezpečiť, aby dodatočné usmernenia týkajúce sa vystavenia účinkom elektromagnetických polí vypracovali vedci s biomedicínskymi odbornými znalosťami a bez konfliktu záujmov, a vymenovať novú skupinu alebo rozšíriť činnosti Vedeckého výboru pre zdravotné, environmentálne a vznikajúce riziká (SCHEER) s cieľom posúdiť bioaktívne parametre RF EMP.
                              
                           
                                 5.
                              
                              
                                 Zabezpečiť, aby sa pri testovaní bezdrôtových zariadení, antén a ich prevádzky posudzovali všetky biologicky aktívne parametre RF EMP.
                              
                           
                                 6.
                              
                              
                                 Nahradiť bezdrôtové pripojenie káblami a urobiť to okamžite na miestach, ako sú nemocnice, materské školy, školy, domovy dôchodcov a všetky verejné budovy.
                              
                           
                                 7.
                              
                              
                                 Vzdelávať verejnosť o nebezpečenstvách spojených s bezdrôtovými pripojeniami a o tom, ako minimalizovať vystavenie sa účinkom (napr. používanie káblov).
                              
                           
                                 8.
                              
                              
                                 Odporúčať členským štátom, aby v obciach zabezpečili zóny s nízkym/žiadnym žiarením. Vyhlásiť všetky prírodné rezervácie a parky za zóny s nízkym/žiadnym žiarením.
                              
                           
                                 9.
                              
                              
                                 V záujme ochrany ľudského zdravia a biologickej integrity požiadať občanov EÚ o informovaný súhlas pred tým, ako budú vystavení RF EMF.
                              
                           
                                 10.
                              
                              
                                 Na základe zásady predbežnej opatrnosti prijať smernicu o limitoch vystavenia RF EMP na ochranu fauny a flóry.“
                              
                           
               
                     (5)
                  
                  
                     Pokiaľ ide o druhý cieľ, v iniciatíve je uvedených týchto osem výziev na prijatie opatrení:
                     
                                 „11.
                              
                              
                                 Aktualizovať smernicu 2011/92/EÚ s cieľom zahrnúť zavádzanie 5G a všetku telekomunikáciu medzi projekty uvedené v prílohe 1 uvedenej smernice s cieľom zabezpečiť, aby takéto projekty podliehali environmentálnemu posúdeniu alebo preverovaniu, ako sa stanovuje v smernici.
                              
                           
                                 12.
                              
                              
                                 Znížiť obrovskú spotrebu elektrickej energie spôsobenú digitálnymi komunikačnými technológiami tým, že sa v akčnom pláne pre Európsku zelenú dohodu uprednostnia drôtové a nízkoenergetické riešenia.
                              
                           
                                 13.
                              
                              
                                 Zahrnúť „Odpad z elektrických a elektronických zariadení“ (OEEZ), iné odpadové produkty a environmentálne vplyvy ťažby minerálov prvkov vzácnych zemín a vzácnych kovov používaných v elektronických zariadeniach do „Akčného plánu nulového znečistenia“.
                              
                           
                                 14.
                              
                              
                                 Aktualizovať smernicu 2009/125/ES o vytvorení rámca na stanovenie požiadaviek na ekodizajn energeticky významných výrobkov (smernica o ekodizajne) stanovením prísnych limitov pre plytvanie zdrojmi a energiou v súvislosti so všetkými pripojenými zariadeniami vrátane antén a satelitov.
                              
                           
                                 15.
                              
                              
                                 Uznať všetky biologicky škodlivé parametre RF EMP ako znečisťujúce látky a zahrnúť ich do všetkých príslušných politík a smerníc EÚ.
                              
                           
                                 16.
                              
                              
                                 Zahrnúť monitorovanie všetkých biologicky škodlivých parametrov RF EMF do „programov monitorovania životného prostredia, stratégie biodiverzity do roku 2030, cieľov EÚ v oblasti obnovy prírody, smernice o biotopoch, smernice o vtákoch a sústavy Natura 2000“.
                              
                           
                                 17.
                              
                              
                                 Požadovať okamžité celosvetové moratórium na megakonštelácie satelitov 5G, kým sa nevyriešia nepriaznivé vplyvy na životné prostredie.
                              
                           
                                 18.
                              
                              
                                 Určiť posúdenie vplyvu všetkých vesmírnych projektov na životné prostredie za prioritu v rámci európskej politiky v oblasti kozmického priestoru.“
                              
                           
               
                     (6)
                  
                  
                     Pokiaľ ide o tretí cieľ, v iniciatíve je uvedených týchto päť výziev na prijatie opatrení:
                     
                                 „19.
                              
                              
                                 Začať posúdenie vplyvu o vplyve 5G vrátane pripojených objektov a telies na ochranu osobných údajov a vyhodnotiť súlad so súčasnými právnymi predpismi o ochrane údajov.
                              
                           
                                 20.
                              
                              
                                 Chrániť občanov pred rastúcou počítačovou kriminalitou uplatňovaním zásady minimalizácie údajov na zber prostredníctvom bezdrôtového pripojenia (ako sú lekárske a bankové údaje).
                              
                           
                                 21.
                              
                              
                                 Zabezpečiť, aby Európsky výbor pre ochranu údajov aktívne a nezávisle bojoval proti diskriminácii a porušovaniu digitálnych práv.
                              
                           
                                 22.
                              
                              
                                 Požadovať od každého občana výslovný súhlas s tým, aby sa jeho údaje mohli podrobiť akémukoľvek automatizovanému postupu.
                              
                           
                                 23.
                              
                              
                                 Organizovať verejné diskusie o tom, či alebo do akej miery povoliť digitálne inovácie, pod vedením vedcov s biomedicínskou odbornosťou a bez konfliktu záujmov: vymenovať novú komisiu pre etiku alebo rozšíriť činnosti ESE.“
                              
                           
               
                     (7)
                  
                  
                     V súvislosti s výzvami na prijatie opatrení na vykonávanie prvého cieľa iniciatívy, ktorým je „uzákonenie regulácie na ochranu všetkých foriem života pred rádiovými frekvenciami a mikrovlnným žiarením“, pokiaľ niektoré z nich sú zamerané na zavedenie opatrení vedúcich najmä k zlepšeniu pracovného prostredia s cieľom chrániť zdravie a bezpečnosť pracovníkov, Komisia má právomoc predložiť návrh právneho aktu podľa článku 153 ods. 2 zmluvy.
                  
               
                     (8)
                  
                  
                     Pokiaľ ide o výzvy na prijatie opatrení na vykonávanie prvého cieľa iniciatívy, ktoré sa týkajú európskeho kódexu elektronických komunikácií, ako sa stanovuje v smernici Európskeho parlamentu a Rady (EÚ) 2018/1972 (2), smernici Európskeho parlamentu a Rady 2014/53/EÚ o rádiových zariadeniach (3) alebo v návrhoch, ktoré sa zameriavajú na pravidlá, ktorými sa stanovuje komplexnejšie testovanie bezdrôtových zariadení a antén, pokiaľ sú zamerané na zlepšenie fungovania vnútorného trhu, Komisia má právomoc predložiť návrhy právnych aktov na základe článku 114 zmluvy.
                  
               
                     (9)
                  
                  
                     V iniciatíve sa takisto požaduje návrh na „nahradenie bezdrôtového pripojenia káblami“ vzhľadom na škodlivé účinky RF EMF na ľudí. Pokiaľ sú cieľom tohto návrhu motivačné opatrenia určené na ochranu a zlepšenie ľudského zdravia a opatrenia týkajúce sa monitorovania závažných cezhraničných ohrození zdravia, včasného varovania pred nimi a boja proti nim, s výnimkou opatrení na harmonizáciu zákonov a iných právnych predpisov členských štátov, Komisia má právomoc predložiť návrhy na základe článku 168 ods. 5 zmluvy.
                  
               
                     (10)
                  
                  
                     Pokiaľ je cieľom niektorých výziev na prijatie opatrení na vykonávanie prvých dvoch cieľov iniciatívy zachovanie, ochrana a zlepšovanie kvality životného prostredia, ochrana ľudského zdravia a rozvážne a racionálne využívanie prírodných zdrojov, Komisia má právomoc predložiť návrh právneho aktu na základe článku 192 ods. 1 zmluvy.
                  
               
                     (11)
                  
                  
                     Pokiaľ jedna z výziev na prijatie opatrení na vykonávanie druhého cieľa iniciatívy vyžaduje aktualizáciu smernice Európskeho parlamentu a Rady 2009/125/ES (4), Komisia má právomoc predložiť návrh právneho aktu na základe článku 114 zmluvy.
                  
               
                     (12)
                  
                  
                     Iniciatíva obsahuje päť výziev na prijatie opatrení na dosiahnutie tretieho cieľa iniciatívy, ktorým je „prijať účinnú ochranu údajov na zabezpečenie nášho súkromia, bezpečnosti a slobody“. Pokiaľ sa v uvedených výzvach na prijatie opatrení Komisia vyzýva, aby predložila návrhy právnych aktov týkajúcich sa ochrany fyzických osôb so zreteľom na spracovanie osobných údajov inštitúciami, orgánmi, úradmi a agentúrami Únie a členskými štátmi pri vykonávaní činností, ktoré patria do rozsahu pôsobnosti práva Únie, a pravidlá týkajúce sa voľného pohybu takýchto údajov, tieto návrhy by sa mohli zakladať na článku 16 ods. 2 zmluvy.
                  
               
                     (13)
                  
                  
                     Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (14)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásad proporcionality a subsidiarity a dodržania základných práv.
                  
               
                     (15)
                  
                  
                     Niektoré z 23 výziev na prijatie opatrení, najmä opatrení uvedených v bodoch 4, 7, 12, 13, 17, 18 a 23, nevyzývajú Komisiu, aby prijala návrh právneho aktu Únie, ale javia sa ako pomocné alebo prípravné k tým, v rámci ktorých sa požaduje predloženie návrhov právnych aktov. Keďže od Komisie sa v súvislosti so žiadnym z uvedených opatrení nevyžaduje, aby predložila návrh právneho aktu Únie, tieto opatrenia nespĺňajú podmienku stanovenú v článku 6 ods. 3 písm. c) nariadenia (EÚ) 2019/788 na to, aby boli zaregistrované ako súčasť predmetu iniciatívy. Tieto opatrenia preto nepatria do rozsahu pôsobnosti tohto rozhodnutia. Ak však Komisia považuje za vhodné prijať návrh právneho aktu v oblastiach, na ktoré sa vzťahuje rozsah pôsobnosti iniciatívy, mohla by zvážiť, že vo svojom návrhu zohľadní aj niektoré z týchto prvkov.
                  
               
                     (16)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (17)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (18)
                  
                  
                     Iniciatíva s názvom „Stop (((5G))) – Stay Connected but Protected“ [Stop (((5G))) – Zostaň pripojený, ale chránený] by sa preto mala zaregistrovať.
                  
               
                     (19)
                  
                  
                     Záver, že podmienky registrácie podľa článku 6 ods. 3 nariadenia (EÚ) 2019/788 sú splnené, neznamená, že Komisia nejakým spôsobom potvrdzuje vecnú správnosť obsahu iniciatívy, za ktorú nesie výlučnú zodpovednosť skupina organizátorov iniciatívy. Obsah iniciatívy vyjadruje len názory skupiny organizátorov a v žiadnom prípade ho nemožno považovať za vyjadrenie názorov Komisie,
                  
               PRIJALA TOTO ROZHODNUTIE:
         
            Článok 1
            Európska iniciatíva občanov s názvom „Stop (((5G))) – Stay Connected but Protected“ [Stop (((5G))) – Zostaň pripojený, ale chránený] sa zaregistruje.
         
         
            Článok 2
            Toto rozhodnutie je určené skupine organizátorov iniciatívy občanov s názvom „Stop (((5G))) – Stay Connected but Protected“, ktorú zastupujú Pernille SCHRIVEROVÁ a Elisabeth Birgit MADSENOVÁ, ktoré konajú ako kontaktné osoby.
         
         
            V Bruseli 7. októbra 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.
         
            (2)  Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (Ú. v. EÚ L 321, 17.12.2018, s. 36).
         
            (3)  Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62).
         
            (4)  Smernica Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov (Ú. v. EÚ L 285, 31.10.2009, s. 10).